Fridolin Johansen
Fridolin Johansen var en dansk maler. Som ganske ung blev Fridolin Johansen i 1882 elev af Vilhelm Kyhn og gik fra 1884 til ca. 1887 på Zahrtmanns skole.
Tidligt udviklede han en impressionistisk udtryksform i billeder fra Dyrehavsbakken og Københavns udkanter, ofte dristigt komponerede med store forgrundspartier, hvor farven og lyset er de bærende elementer.
Medtaget af et hektisk bohemeliv rekreerede Fridolin Johansen sig i 1893-1894 på Mors og malede her landskaber og en række almueskildringer i forlængelse af 1800-tallets traditioner.